Marble Hall-ongeluk: ‘Ons is deel van ŉ wonderwerk’Diaan, Janine en klein Dianiël. Foto: Facebook Dianiël word saam met haar ouers, Diaan (30) en Janine (21), in die waakeenheid van die Life Midmed-hospitaal in Middelburg behandel. Maroela Media het vroeër berig die Terblanche-gesin se motor het omstreeks 18:00 reg van voor teen ŉ bakkie gebots nadat hulle glo ŉ vragmotor verbygesteek het. Elf mense is in dié ongeluk dood. Ilze Scheepers Van Rensburg, Janine se tannie, het gesê Janine is van die ventilator afgehaal. “Sy moet nou vir 24 uur maar stil lê om die longe self gewoond te maak aan asemhaling. Diaan kan moontlik môre afgehaal word, maar hy is maar moeg. Die dokter is tevrede met Dianiël – sy knip ogies, beweeg as ons haar boudjies kielie en trek haar mondjie as sy huil, maar geen geluidjie kom uit nie. Sy haal sterker asem … gebed genees.” Diaan het Woensdag ŉ noodoperasie ondergaan nadat sy gebreekte ribbes in sy longe gesteek en vog op die longe veroorsaak het. Ná die operasie is hy op ŉ ventilator geplaas om sy longe te ondersteun. Hy is ook vir sy gebreekte bekken geopereer. Dianiël se arm en pelvis is gebreek en sy het bloeding op die brein opgedoen. Verskeie bene in Janine se gesig is vergruis, haar arm en een rugwerwel is gebreek en een van haar longe beskadig. Janet Rudman, Janine se ma, het vroeër gesê die duisende gebede lig Dianiël bokant haar beserings uit. “Daar is vir ons fisiek gewys watter en hoeveel dele van haar brein blykbaar ‘dood’ is – maar mense, glo my, ons het hier met iets bonatuurliks te doen. Ek wens julle kan Dianiël sien. Sy gloei, sy is wakker, haar oë volg ons, sy huil, dit lyk nie of sy so erg is as wat daar gedink word nie. Ons verstaan glad nie wat aangaan nie. Elkeen wat lewe oor hierdie kind spreek, is deel van ŉ wonderwerk.” Klik hier vir alle vorige berigte oor die saak.